SAN FERNANDO CITY, LA UNION - Maipasidong iti summary dismissal procedure ti maysa a police officer a nangholdap idiay ili ti Naguilian, La Union.
Segun ken ni Police Senior Supt. Ramon Rafael, provincial director ti La Union Police Provincial Office, isagsaganada itan ti kaso a maidatag kontra ken ni PO3 Ronald Quitasol, maysa nga intellegence officer ti Naguilian Municipal Police Station.
Kaso a robbery with violence and intimidation against person in authority ken attempted murder ti maidatag kontra ken ni Quitasol gapu iti panang-holdapda kadagiti agassawa a da Felimon ken Florida Rivera iti nasao nga ili.
Impetteng ni Rafael nga aramidenda ti amin tapno maikkat iti serbisyo ni Quitasol gapu ta maysa a pakaibabainan ti inaramid ti nasao a pulis.
Naamuan nga isuna pay a mismo ti immuna a nagpaputok iti paltog idi makitana dagiti kakaduana a pulis sakbay daytoy a naglibas a naglugan iti motorsiklo.
Ti pay inaramatna a paltog iti insidente nga inyisyu ti Naguilian MPS a maysa a caliber .9mm.
Iti agdama ket matamtaming pay laeng iti Lorma Medical Center ni Quitasol gapu iti sinagrapna a tama ti bala iti takyag ken sakana.
Maipalagip a tinakaw ti nasao a pulis ken ti kaduana a ni Jonathan Vinluan ti bag dagiti agassawa a naglaon iti cell phone, cash ken napapateg a dokumento.
Kalpasan ti insidente ket naglemmeng ni Quitasol idiay Vigan, Ilocos Sur ngem nagdisnudo a simmuko kadagiti otoridad.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn